Neymar mistenni jitlef il-partita mir-round tal-Aħħar 16 fiċ-Champions League kontra Barcelona L-attakkant Brażiljan ta' Paris Saint-Germain, Neymar, huwa rrappurtat li se jkun qed jitlef il-partita mir-round tal-aħħar 16 fiċ-Champions League kontra Barcelona matul il-ġimgħa d-dieħla. Il-finalisti telliefa tal-istaġun li għadda jivvjaġġaw lejn in-Nou Camp nhar it-Tlieta għall-ewwel leg tal-konfront tagħhom tal-aħħar 16 kontra Barcelona. Madankollu, PSG huma mistennija li jkunu mingħajr Neymar wara li l-player internazzjonali tal-Brażil sofra injury fir-rebħa tal-Erbgħa fil-Coupe de France kontra Caen. Neymar deher isabbat mal-art kmieni fit-tieni taqsima u qabad irkopptejh bl-agunija, qabel ma nħareġ mill-ground biex jiġi sostitwit minn Kylian Mbappe. Rapporti minn Franza qed jissuġġerixxu li Neymar għandu biss "ftit tama" li jivvjaġġa lejn il-Katalunja l-ġimgħa d-dieħla. Il-player ta' 29 sena kiteb fuq Twitter ftit wara l-logħba: "Unur u glorja lil Alla f'kull ħin," flimkien mas-simbolu ta' qalb ta' mħabba u idejn li jitolbu. PSG huma mistennija li jagħmlu analiżi mediċi biex jiddeterminaw kemm se jdum barra mil-logħob l-istess Neymar.